VGI ลั่นสร้างเครือข่ายสื่อโฆษณานอกบ้านครบวงจรทั่วประเทศใน 2 ปี
VGI ลั่นสร้างเครือข่ายสื่อโฆษณานอกบ้านครบวงจรทั่วประเทศ ใน 2 ปี หวังรักษาแท่นผู้นำธุรกิจ พร้อมลุยขยายธุรกิจสื่อโฆษณากลางแจ้ง หลังเข้าถือหุ้น MACO
4 ก.ค. 2559

นายสุรเชษฐ์ บำรุงสุข กรรมการผู้อำนวยการใหญ่ บริษัท วี จี ไอ โกลบอล มีเดีย หรือ VGI เปิดเผยหลังเข้ามาเริ่มทำงานในตำแหน่งกรรมการผู้อำนวยการใหญ่ ตั้งแต่วันที่ 1 ก.ค.ที่ผ่านมานั้น ได้มุ่งสานต่อนโยบายที่เน้นการขับเคลื่อนองค์กรเพื่อรักษาความเป็นผู้นำธุรกิจสื่อโฆษณานอกบ้าน โดยมีเป้าหมายขยายเครือข่ายสื่อโฆษณานอกบ้านแบบครบวงจรให้ครอบคลุมทั่วประเทศ หรือ Nationwide Integrated Media Platform ในอีก 2 ปีข้างหน้าจากปัจจุบันมีสื่อโฆษณาในระบบขนส่งมวลชนบีทีเอส สื่อโฆษณาในอาคารสำนักงาน สื่อโฆษณาในสนามบินพาณิชย์ สื่อโฆษณาในอาคารชุดคอนโดมิเนียม และล่าสุดคือการขยายธุรกิจไปยังสื่อโฆษณากลางแจ้ง หลัง VGI เข้าถือหุ้นใหญ่ในบริษัทมาสเตอร์ แอด จำกัด (มหาชน) หรือ MACO
โดยบริษัทมีแผนขยายสื่อโฆษณาดิจิทัลออนไลน์และออฟไลน์รองรับการรุกธุรกิจ โดย VGI มีแนวคิดการบริหารสื่อโฆษณานอกบ้าน ด้วยการนำฐานข้อมูลพฤติกรรมของผู้บริโภคกลุ่มเป้าหมาย (Big Data) มาใช้วิเคราะห์ไลฟ์สไตล์และช่องทางการรับข้อมูลข่าวสาร ซึ่งช่วยให้ลูกค้าสามารถเลือกใช้ประเภทของสื่อโฆษณาได้ตรงกลุ่มเป้าหมายอย่างมีประสิทธิภาพและประสิทธิผล
 “ข้อมูลทางด้านพฤติกรรมของผู้บริโภคต้องการที่จะเป็นตัวชี้นำการวางแผนเลือกสื่อโฆษณา ขณะเดียวกันก็เป็นตัวชี้วัดว่า สิ่งที่นำเสนอให้ผลทางด้านการค้า ได้อย่างมีประสิทธิภาพสูงสุด” นายสุรเชษฐ์ กล่าว
ทั้งนี้ นายสุรเชษฐ์ บำรุงสุข ถือเป็นอดีตผู้บริหารระดับสูงที่ดำรงตำแหน่งผู้จัดการประจำสาขาในประเทศไทย ของ บริษัท คินเนติค เวิล์ดไวด์ (ประเทศไทย) ในเครือ ดับบลิวพีพี ซึ่งเป็นหนึ่งในผู้นำในวงการเอเยนซี่ด้านการให้บริการและวางแผนกลยุทธ์การใช้สื่อโฆษณานอกบ้าน ที่มีประสบการณ์และความเชี่ยวชาญด้านการวางแผนสื่อโฆษณามายาวนานกว่า 20 ปี